ทิสโก้ออกทริกเกอร์หุ้นญี่ปุ่นเป้า8เดือน8%
บลจ. ทิสโก้เครื่องร้อน ลุยเสิร์ฟกอง “เจแปน อิควิตี้ ทริกเกอร์” กองที่ 6 ลุยหุ้นญี่ปุ่น มองมีอัพไซด์ระยะยาวอาเบะหนุนเยนอ่อน-หุ้นฟื้นต่อเนื่อง
14 ม.ค. 2558

บลจ. ทิสโก้เครื่องร้อน ลุยเสิร์ฟกอง “เจแปน อิควิตี้ ทริกเกอร์” กองที่ 6 ลุยหุ้นญี่ปุ่น มองมีอัพไซด์ระยะยาวอาเบะหนุนเยนอ่อน-หุ้นฟื้นต่อเนื่อง
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าว ตั้งแต่วันที่ 14-21 ม.ค.2558 บริษัทเปิดขายกองทุนเปิด ทิสโก้ เจแปน อิควิตี้ ทริกเกอร์ 8% #6  จองซื้อขั้นต่ำ 5,000 บาท ซึ่งเป็นทริกเกอร์ฟันด์ลงทุนหุ้นญีปุ่นเป็นกองที่ 6 เนื่องจากมีปัจจัยสนับสนุนจากนโยบายกระตุ้นเศรษฐกิจของรัฐบาลญี่ปุ่น และเพื่อตอบโจทย์การลงทุนในจังหวะเวลาที่เหมาะสม โดยตั้งเป้าหมายผลตอบแทน 8% ภายในเวลา 8 เดือน
กองทุนจะลงทุนในหุ้นชั้นนำในตลาดหลักทรัพย์โตเกียวของญี่ปุ่น โดยลงทุนผ่านกองทุนอีทีเอฟ Nikkei 225 Exchange Traded Fund โดยที่ผ่านมา บลจ.ทิสโก้ได้เคยเปิดเสนอขายกองทุนทริกเกอร์ฟันด์หุ้นญี่ปุ่นมาแล้วทั้งสิ้น 5 กองทุน และสามารถสร้างผลตอบแทนได้ตามเป้าหมายทั้งหมด หรือคิดเป็น 100%
ศูนย์วิเคราะห์เศรษฐกิจและกลยุทธ์ทิสโก้ (TISCO ESU) ได้คงคำแนะนำ ซื้อหุ้นญี่ปุ่น โดยวิเคราะห์ว่าตลาดหุ้นญี่ปุ่นยังเป็นตลาดที่โดดเด่นในหุ้นกลุ่มประเทศพัฒนาแล้ว เนื่องจากมูลค่าหุ้นที่ยังน่าสนใจกว่าตลาดหุ้นในกลุ่มเดียวกัน มีการขยายตัวของกำไรที่สูงกว่า ประกอบกับค่าเงินเยนที่มีแนวโน้มอ่อนค่าลงในระยะยาวหลังพรรค LDP ของนายชินโสะ อาเบะ ชนะการเลือกตั้งและกลับมาครองเสียงข้างมากในสภาได้อีกครั้ง 
อย่างไรก็ตามชัยชนะของพรรค LDP เป็นการตอกย้ำถึงเสียงสนับสนุนของประชาชนที่มีต่อนโยบายอาเบะโนมิกส์ และเชื่อว่าผลการเลือกตั้งจะเป็นประเด็นสนับสนุนให้เงินเยนกลับมาอ่อนค่า และตลาดหุ้นญี่ปุ่นกลับมาฟื้นตัวขึ้นได้ โดยคาดว่าจะมีอัพไวด์ระยะยาวจากนโยบายปฏิรูปภาษี การกระตุ้นการบริโภค และนโยบายกระตุ้น เศรษฐกิจจากมาตรการกระตุ้นเศรษฐกิจ(QQE2) จากภาครัฐ